OBH 2721/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos az Országgyűlési Biztos Hivatala panaszirodáján személyesen jelent meg. A panaszos azért kért segítséget, mert nem jogosult egészségügyi alapellátásra. A panaszos 57 éves, 38 év munkaviszonnyal rendelkezik, 1992-1996. december 31-ig vállalkozó volt, 1997. január 1-től munkanélküli, munkanélküli ellátásra nem jogosult, nyugdíjra csak 62 éves korában lesz jogosult. Biztosított csak megállapodással lehetne, de jövedelem hiányában nem tudja vállalni a járulékfizetési kötelezettséget. Az új szabályozás pedig a fentiek ellenére egészségügyi hozzájárulás fizetésére kötelezi. A panaszos 50-szeres véradó, felesége előnyugdíjas, ellátása havi 14.00.- Ft, fiuk sorkatona. Panaszával már több helyre fordult, (Munkaügyi Központ, országgyűlési képviselő, Magyar Vöröskereszt), de választ, tájékoztatást nem kapott.

A panaszos szerint a testi és lelki egészséghez, valamint a szociális biztonsághoz való alkotmányos jogai kerültek veszélybe.

Érintett alkotmányos jogok

A testi és lelki egészséghez való jog /Alk. 70/D. § (1-2) bek./
Szociális biztonsághoz való jog /Alk. 70/E. § (1-2) bek./

Alkalmazott jogszabályok

A társadalombiztosításról szóló 1975. évi II. tv. (T)
T. 15. § (2) "a biztosított eltartott hozzátartozója egészségügyi szolgáltatásra jogosult."

T. 118 (1) Egészségügyi szolgáltatásra jogosult az a személy, aki

     a./...
     b./ öregségi nyugdíjban (ideértve a korengedményes nyugdíjat és az előnyugdíjat is),...
     c./-p./...
     r./ az a./-p./ pontokban felsorolt személyek eltartott hozzátartozója."

2. Az Alkotmánybíróság megállapítja, hogy az egészségügyi hozzájárulásról szóló 1996. évi LXXXVIII. törvény 4. § (1) bekezdése alkotmányellenes, ezért azt e határozatot kihirdetése napjával megsemmisíti."

Megállapított tényállás

Az állampolgári jogok országgyűlési biztosa általános helyettese a panaszt megvizsgálva alkotmányos jogsérelmet nem állapított meg.

A panaszos a hatályos társadalombiztosítási törvény szabályai alapján nyugdíjas felesége után, hozzátartozói jogon igénybe veheti az egészségügyi szolgáltatásokat (az egészségügyi alapellátást).

A panaszolt egészségügyi  hozzájárulás fizetési kötelezettsége pedig csak 1997. január 1-től 1997. április 10-ig állott fenn, mivel az Alkotmánybíróság határozata a panaszos egészségügyi hozzájárulás kötelezettségét előíró 1996. évi LXXXVII. tv. 4. § (1) bekezdését a kihirdetés napjától, 1997. április 11-től megsemmisítette.

A fentiekre tekintettel az állampolgári jogok országgyűlési biztosa általános helyettese a vizsgálatot lezártnak tekinti.

Budapest, 1997. október 10.

Dr. Polt Péter